5ประกันเปิดศึกชิงลูกค้าขรก.
กบข.เซ็นต่อ2ปีเน้นเบี้ยต่ำเจาะฐานสมาชิก1.2ล้านคน
17 ส.ค. 2554

กบข.เซ็นต่อ2ปีเน้นเบี้ยต่ำเจาะฐานสมาชิก1.2ล้านคน
กบข.จับมือบริษัทประกันชีวิต วินาศภัย ชูเบี้ยราคาถูก เจาะฐานสมาชิก 1.2 ล้านคน
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า ได้ลงนามต่อสัญญาในโครงการประกันชีวิตเปี่ยมสุขเป็นระยะเวลา 2 ปี สิ้นสุดเดือน พ.ค. 2546 กับบริษัท อินเตอร์แนชชั่นแนล (เอไอเอ) ประเทศไทย บริษัท เมืองไทยประกันชีวิต บริษัท ไทยประกันชีวิต 
สำหรับปีนี้ ได้เพิ่มบริษัท เมืองไทยประกันภัย และ บริษัท ไทยไพบูลย์ประกันภัย เข้ามาเพื่อให้แบบประกันมีความครอบคลุมกับความต้องการของสมาชิก กบข. 1.2 ล้านคน ทั่วประเทศ 
“เราเริ่มเมื่อปี 2549 ถึงเดือน พ.ค. 2554 มีสมาชิก กบข.ซื้อประกันจาก 3 บริษัท 4.75 แสนกรมธรรม์ วงเงินเอาประกันรวม 7.26 หมื่นล้านบาท” น.ส.โสภาวดี กล่าว
นายไชย ไชยวรรณ กรรมการผู้อำนวยการ บริษัท ไทยประกันชีวิต กล่าวว่า ปัจจุบันมีสมาชิก กบข. ซื้อกับบริษัทประมาณ 2.5 แสนคน ปีนี้ได้พัฒนาแบบประกันใหม่ “เกษมปันผล” ที่ให้ผลตอบแทน 4.5% เพื่อจับกลุ่มสมาชิก กบข.ที่ต้องการออมเงินโดยเฉพาะ
นายสาระ ล่ำซำ กรรมการผู้จัดการ ประธานเจ้าหน้าที่บริหาร บริษัท เมืองไทยประกันชีวิต กล่าวว่า ปัจจุบันสมาชิก กบข.เป็นลูกค้าบริษัทประมาณ 1 แสนราย โดยแบบประกัน ความคุ้มครองตลอดชีพกับแบบออมทรัพย์ได้รับความนิยมมากที่สุด
นายสุทธิ รจิตรังสรรค์ รองประธานอาวุโสฝ่ายบริหาร บริษัท เอไอเอ กล่าวว่า มีสมาชิก กบข.ซื้อประกันกับบริษัทแล้ว 3.73 แสนกรมธรรม์ จำนวนเงินเอาประกัน 7,163 ล้านบาท หรือเฉลี่ยมีเบี้ยปีแรกเดือนละ 23 ล้านบาท 
นางนวลพรรณ ล่ำซำ กรรมการผู้จัดการ บริษัท เมืองไทยประกันภัย กล่าวว่า คาดว่าภายใน 2 ปีจะได้เบี้ยจากสมาชิก กบข.ประมาณ 30 ล้านบาท โดยจะเสนอขายประกันภัยรถยนต์ ประกันอัคคีภัย ประกันภัยอุบัติเหตุส่วนบุคคล (พีเอ) และประกันภัยการเดินทาง
นายอาทร วงศ์ธนกุล กรรมการผู้จัดการ บริษัท ไทยไพบูลย์ประกันภัย กล่าวว่า บริษัทจะขายแบบประกันพีเอ ประกันภัยรถยนต์ประเภท 1 และประเภท 3 เป็นหลัก โดยตั้งเป้าภายใน 2 ปี ต้องได้เบี้ยไม่ต่ำกว่า 20 ล้านบาท